《大涤洞天留题》
宋代·苏瀛

天作名山满世间，洞霄毕竟出尘寰。
达翁不问长生药，高兴惟通九锁关。
愿学坡仙游赤壁，肯如谢老陟东山。
羽人能重来贤裔，杖屦相陪一日闲。
冉冉云根手可采，天然泉石故相参。
仙家永日元无夜，虚室冷风每自南。
賸办芒鞋寻隐躅，更从羽士纵玄谈。
真空不在多言论，学道何如啖蔗甘。